“Ka̱ á̱niet mi̱ swanta ba lak li nyin,
nyi yok bwung bah,
ku myim nyi lyen nang ba̱ ntsa lak li nung hu á̱ ghwon nyin.
Ka̱ nyi wa yet á̱niet mi̱ swanta bani bya,
si̱ á̱niet swanta ba chat nyin nang á̱si̱ mba a̱ni.
Nung gwa khai nyin ghwut ndyo mi̱ swanta hu.
Huhwa mbyia̱ nang á̱niet mi̱ swanta ba ndak li nyin hu.
Nyi jhyung nkyang na nang n ku hyia̱ ma̱ng a̱nyin a̱ni;
nyi yok bwung bah.
N ku nyia̱,
‘A̱khwo si̱ mi̱n shya̱ shi a̱ swak a̱tyoli nggu bah.’
Ka̱ ba̱ lak li nung,
ba̱ si̱ ya̱shuk nung;
nyin mameang,
ba̱ na lak li nyin,
ba̱ ya̱shuk nyin.
Ka̱ ba̱ wa ku khwi á̱lyiat nung na,
si̱ ba̱ na khwi á̱lyiat nyin na mameang.
“Ba̱ na nyia̱ nyin a̱ka̱kpa̱t,
mat nyi yet a̱si̱ nung bya.
A̱wot ba̱ bu lyen a̱tyu a̱ ta̱m ma̱ng a̱nung a̱ni bah.
Ka̱ n wa ku ngyok bai n si̱ ndyiat ma̱ng a̱mba bah;
si̱ ba̱ yet á̱niet bwoi a̱bun bya.
Nang ku ndi a̱nia a̱ni,
di̱ yong huni ba̱ byia̱ ta̱fwat kyang tazwa a̱ka̱tuk nyia̱ mba wu bah.
Konyan wa lak li nung,
a̱ lak li A̱tyia̱ nung wu wa oo!
“N ku nyia̱ nkyang a̱ga̱de ma̱ a̱di̱di̱t a̱zaghyi mba.
Mami mba,
á̱ mbyia̱ a̱tyu a̱ ka̱ mak nyia̱ na a̱ni bah.
Ka̱ á̱ wa nyia̱,
di̱ n wa nyia̱ nkyang a̱ga̱de a̱nia a̱zaghyi mba bah;
si̱ ba̱ byia̱ a̱bun bah.
A̱wot ma̱ninika,
ba̱ li kyang hu nang n nyia̱ a̱ni.
A̱mgba̱m ma̱ng a̱nia,
ba̱ si̱ lak li nung,
á̱ tsa bu ndak li A̱tyia̱ nung wu.
“Kyang hu ba̱ nyia̱ a̱ni,
ku ku bai da̱ a̱nu ka ma̱ cha̱chaat ma̱ng kyang nang á̱ ku lyuut mami doka mba ji a̱ni nyia̱,
‘Ba̱ ku lak li nung ma̱ kpa̱a̱t.
Da̱ mba,
ba̱ byia̱ ta̱fwat bah.’
“A̱wot n na ntyia̱ A̱tyu Beang gu bai da̱ a̱vwuo nyin.
A̱ na neet da̱ a̱vwuo A̱tyia̱.
Nggu wa yet A̱za̱za̱rak Ntswa a̱ shei a̱chuchuk wu a̱ni.
Nggu,
a̱ na neet da̱ a̱vwuo A̱tyia̱ kya.
Nggu wa na tak nyin kpa̱sai tazwa nung.
A̱wot nyin mameang,
ku yet ta hwa nyi na shei kpa̱sai a̱chuchuk wu nang nyi lyen tazwa nung a̱ni.
Mat nyi shya̱ dundung ma̱ng a̱nung neet di̱ tsa a̱tyin ta̱m nung ka.
“N shei nyin a̱mgba̱m nkyang nani,
da̱nian nyi ka bwuok lilyim da̱ nwuak fwuo nyin hu da̱ nung bah.
Ba̱ na ti̱n nyin,
á̱ ghwut ndyo mami á̱tutu a̱tung A̱yahudawa ba.
A̱wot jen bye bai,
nang á̱ghyang á̱niet na nhyaai nyin.
Ba̱ nyia̱,
ba̱ nyia̱ A̱gwaza wa ta̱m!
Ba̱ na nyia̱ a̱nia,
mat ba̱ ka̱n dyen A̱tyia̱ wu ma̱ng a̱nung bah.
Huhwa mbyia̱ n shei nyin á̱lyiat nani,
da̱nian ka̱ jen ji ba̱ nyia̱ nang á̱niet ba na nnyia̱ nkyang nani a̱ni;
nyi ka jhyung nyi lyen nang n ku mi̱ ngba nyin da̱ na.
N ku nhyia̱ ma̱ng a̱nyin nkyang nani neet di̱n tsa hu bah,
mat n ku shya̱ dundung ma̱ng a̱nyin.